ועדת הכנסת, כנסת 15, פרוטוקול מספר 119, 2000-07-25 10:00

סאלח טריף: אני פותח את ישיבת הוועדה.

סאלח טריף: סעיף ראשון: ערעורים על החלטת יושב-ראש הכנסת והסגנים שלא לאשר דחיפות הצעות לסדר-היום.

סאלח טריף: חבר הכנסת פריצקי איננו.

סאלח טריף: חבר הכנסת עמיר פרץ איננו.

סאלח טריף: חבר הכנסת יורי שטרן, מה הדחיפות בהצעתך "הגידול בפערי ההכנסה באוכלוסייה"?

יורי שטרן: התפרסמו נתונים בסוף השבוע שעבר.

יורי שטרן: יש מסורת, כמו שמתפרסמים נתוני האבטלה וזה חוזר על עצמו כמעט כל חודש, וכן נתוני העוני, פה מדובר על פרמטר חברתי מאוד חשוב.

סאלח טריף: זה נושא קלאסי להצעה רגילה לסדר היום.

אופיר פינס-פז: לחבר הכנסת אלי בן-מנחם מהסיעה שלי יש הצעה רגילה בדיוק בנושא זה.

יורי שטרן: אולי אפשר לצרף את ההצעה שלי?

סאלח טריף: נמצאים פה מזכיר הכנסת וסגן מזכיר הכנסת, תנסה לפנות, כי התקנון קובע שברגע שיש הצעה רגילה אין הצעה דחופה באותו נושא.

יורי שטרן: אני יכול להצטרף בהצעה רגילה על חשבון המכסה של השבוע הבא?

סאלח טריף: אין שבוע הבא.

יורי שטרן: הוועדה מאשרת לי את זה?

סאלח טריף: הוועדה איננה נוהגת להתערב בענייני מזכירות הכנסת.

סאלח טריף: אתה צריך לפנות למזכירות.

יורי שטרן: יש פה "פלונטר", כי אני לא יכול לקחת מהמכסה של השבוע הבא.

יורי שטרן: אני מבקש את המלצת הוועדה.

סאלח טריף: אני פונה למזכירות לנסות לעזור לך בעניין הזה.

סאלח טריף: אני אשמח שאתה תצטרף להצעה רגילה.

אופיר פינס-פז: יש לו הצעה רגילה בעניין ועדת חקירה לצד"ל.

סאלח טריף: בעניין ועדת חקירה לצד"ל, אני ממליץ לך, לאור הטיפול שעשיתי, שתחזור בך.

זהבה גלאון: אדוני יושב-ראש הוועדה, פניתי ליושב-ראש הכנסת שאמר לי שאתה אמור לטפל בכל הסוגיה של שכר העוזרים הפרלמנטריים.

זהבה גלאון: יש כמה הסתבכויות עם עוזרים.

סאלח טריף: זה נמצא מחר על סדר היום.

זהבה גלאון: אדוני היושב-ראש, אני מתנצלת.

זהבה גלאון: 2.

זהבה גלאון: בקשות חברי הכנסת להקדמת הדיון בהצעות חוק לפני הקריאה הטרומית

סאלח טריף: הנושא הבא: בקשות חברי הכנסת להקדמת הדיון בהצעות חוק לפני הקריאה הטרומית.

גדעון עזרא: אינני יודע מה מתכוונים להחליט בקמפ-דיוויד.

גדעון עזרא: אחת הבעיות היא שהפלשתינים דורשים שחרורם של רוצחים שהיכולת של הנשיא במדינת ישראל לשחרר אותם איננה קיימת, מאחר שהם עברו את העבירה באזור יהודה, שומרון וחבל עזה.

גדעון עזרא: נכון להיום, ההחלטה לגביהם נתונה בידי אלוף הפיקוד, וכמובן, מעליו שר הביטחון.

גדעון עזרא: אני מבקש לשנות את המצב, שתהיה יכולת לכנסת, כי אין לאף אחד יכולת אחרת, ואין פה גם יכולת חנינה של הנשיא, שרוצחים מהסוג הזה ישוחררו רק לאחר אישור הכנסת.

גדעון עזרא: אני חושב שהנושא הזה רגיש מאוד.

גדעון עזרא: אני לא אומר שלא יכול להיות מצב שהכנסת ב-61 קולות לא תחליט לשחרר את האנשים הללו, אבל אני חושב שהנושא הזה מחייב כלפי המשפחות עיון ודיון רציני.

גדעון עזרא: מאחר שהנושא דחוף, ואני לא יודע מה יהיה בקמפ-דיוויד, אני מבקש להקדים את הדיון בו לאלתר.

סאלח טריף: השר רמון, הבקשה של חבר הכנסת גדעון עזרא היא בקשה לפטור מחובת הנחה בדבר שחרור אסירים עם דם על הידיים.

סאלח טריף: ריכזנו את כל הבקשות האלה בגלל מבול של הבקשות והלחץ שהיה על שולחן הכנסת, וביקשנו לדון במרוכז בכל הבקשות.

סאלח טריף: לכן זה חרג מתחום היומיים שלאחר ההנחה, כשחבר הכנסת גדעון עזרא הגיש את הבקשה בתוך היומיים אבל ועדת הכנסת לא דנה אז.

סאלח טריף: היא היתה צריכה לדון לפני כשבועיים.

סאלח טריף: למען ההגינות הבאנו לדיון את כל הנושא הזה של ריבוי בקשות לפטור מחובת הנחה, וראוי שגם היושב-ראש יתייחס לעניין הזה.

סאלח טריף: הבקשות לפטור מחובת הנחה נהפך לזרם, דבר שלא היה נהוג עד עכשיו והיה רק עניין שנתון לממשלה ברגע שיש דחיפות מיוחדת ביטחונית, מדינית וכו', שהיו באים ומבקשים, ולא תמיד היו מקבלים סעד מהוועדה.

סאלח טריף: דחינו בקשה אחת של הממשלה מתוך שלוש בקשות שהיא הגישה.

סאלח טריף: אבל על שלוש הבקשות של הממשלה היו כאן בקשות רבות מאוד של חברי כנסת.

סאלח טריף: זה הפך לנוהג, וכמובן שזה משבש את עבודת הכנסת, את הליך החקיקה הנכון.

סאלח טריף: זה הליך חפוז שכולנו צריכים להימנע ממנו.

סאלח טריף: זה המצב כרגע מבחינה תקנונית.

אופיר פינס-פז: נצביע על זה?

סאלח טריף: נצביע.

חיים רמון: אני מציע לכולם, שגם באנרכיה הקיימת היום בכנסת לא נשבור כללים שילוו אותנו גם בעתיד.

חיים רמון: בעיקר כשזה לא חיוני.

חיים רמון: אני מבין שאופוזיציה מוכנה לשבור כלל כשזה חיוני עבורה, והיא מרוויחה משהו אדיר.

חיים רמון: אז היא עושה את השיקול.

חיים רמון: אבל בשביל הצהרת חוק שתזכה לשורה בעיתון, שברור שאין לה שום סיכוי להתממש, כי נניח שהחוק עבר, ועדת החוקה לא עומדת להתכנס בתקופת הפגרה, וגם לאחר מכן יש לה חצי שנה שחובה לסיים בה את הדיון.

חיים רמון: כלומר, אנחנו מדברים על הצעת חוק שיושב-ראש ועדת החוקה, חוק ומשפט יוכל לסיים את הכנתה לקריאה ראשונה בתשעה חודשים.

חיים רמון: לשם כך אנחנו שוברים כללים שאסור לשבור אותם.

חיים רמון: היה נוהג, שבאמת מקרים יוצאי דופן, במקרים נדירים, בדרך כלל בהסכמה עם הממשלה, היה פטור מחובת הנחה לחוקים.

חיים רמון: ניצול המצב הפרלמנטרי הלא תקין הזה, אני פונה למציעים, הוא לא נכון, הוא פוגע, וזה רווח אפילו לא קצר מועד, הוא רווח קטנטן לעומת הפסד גדול לכל מה שאנחנו רוצים לשמור פה על דברים תקינים ועל נוהלים שצריכים לשרת אותנו בעתיד, ולא חשוב איפה נהיה – באופוזיציה או בקואליציה.

ראובן ריבלין: אדוני היושב-ראש, אני חושב שאנחנו בוועדת הכנסת, בין שאנחנו באופוזיציה ובין שאנחנו בקואליציה, צריכים לנהוג מידה של זהירות מלעשות שימוש יתר בדברים שאם נעשה אותם כדבר שבשגרה יפגעו בעבודת הכנסת.

ראובן ריבלין: למשל הערעורים על הצעות דחופות לסדר היום שיהפכו אחר-כך את המליאה ביום רביעי לחוכא ואטלולא, כאשר מוגשת הצעה לסדר בעשר בלילה נמצאים היושב-ראש והמציע ואפילו השר אינו מופיע .

ראובן ריבלין: קודם כול, אני תומך בגדעון עזרא כי זה גדעון עזרא, אבל מאחורי גדעון עזרא והלאה, אנחנו צריכים לקבוע לנו כלל, שיש המהלך הרגיל של הצגת חוקים.

ראובן ריבלין: את המהלך הלא רגיל צריך לשמור למקרים מיוחדים.

ראובן ריבלין: אם למשל הממשלה מגישה הצעת חוק משלה והאופוזיציה כאופוזיציה כולה יחד רוצה להגיש הצעה נגדית שהוורסיה שונה, צריך לתת עדיפות, ואז בהחלט יש שיקול פוליטי, כדי לא לתת יתרון לממשלה על האופוזיציה.

ראובן ריבלין: יש מקרים שהכנסת כולה רואה את הצורך בדחיפות, אחד מהם יבוא בפנינו עוד מעט, שבאמת הכנסת כולה רואה את הצורך בדחיפות מיידית לעשות איזשהו דבר, אפידמיה או דבר שמחייב.

ראובן ריבלין: לכן אני מציע רק בעניינים אלה להשתמש.

גדעון עזרא: שחרור אסירים הוא נושא שלא היה נראה לעין שיהיה כדבר הזה, ופתאום מסתבר שיש צורך.

גדעון עזרא: אני מבין כל מה שאתה אומר, אבל אני חושב שזה לא הצהרתי אלא זה דבר מעשי.

גדעון עזרא: אני מניח שכאן זה יוסר, לכן אני מסיר את ההצעה שלי, אבל אני חושב שאתם טועים.

סאלח טריף: חבר הכנסת לנגנטל ביקש להקדים דיון בהצעת חוק התאמת שעות עבודה ומנוחה לצרכי המשק והחברה, אבל הוא לא נמצא כאן היום.

סאלח טריף: חבר הכנסת אבשלום וילן ביקש להקדים דיון בהצעת חוק שירות הקבע בצבא-הגנה לישראל (גמלאות) (תיקון – קצבאות לחיילי יחידות השדה), בתש"ס-2000.

אבשלום וילן: הצעת החוק שהגשתי במשותף עם חבר הכנסת הירשזון ועם עוד 60 חברי כנסת, משמעותו להשוות את הקצבה המשולמת לקציני צה"ל ולאנשי קבע.

אבשלום וילן: היום טייסים, צנחנים ולוחמי שייטת מקבלים פנסיה מיוחדת והשאר פנסיה רגילה.

אבשלום וילן: יש פה עיוות.

אבשלום וילן: אחת מהשתיים: צריך לשנות את הפנסיה לכולם או שבמסגרת המשכורות יהיה דירוג והפנסיה תהיה בהתאם.

אבשלום וילן: הסידור הזה משנות החמישים הוא אנכרוניסטי, הוא לא הוגן ולא עומד במבחן של מינהל ציבורי.

סאלח טריף: למה זה עומד במבחן של דחיפות?

אבשלום וילן: ניסינו, ודיברתי עם היושב-ראש למעלה מחודש ימים, לקדם את הנושא, ולו רק בקריאה טרומית, כי לאחר מכן מתחילה שנת תקציב ויגידו שאי-אפשר וזה "יימרח" עוד שנה.

אבשלום וילן: כוונת החוק היא לאפשר למשרד הביטחון, לאגף התקציבים, להציע הצעה הוגנת שכבר בשנת תקציב הבאה הפנסיה שתשולם לכלל פורשי צה"ל, הבסיס שלה יהיה שונה.

אבשלום וילן: לזה צריך כמה חודשים.

אבשלום וילן: אם זה לא עובר עכשיו, זה אומר סוף אוקטובר, זה אומר שדוחים את זה בשנה וחצי.

ראובן ריבלין: אבל גם אם זה יעבור עכשיו זה לא יהיה בסוף אוקטובר.

אבשלום וילן: אבל אז מתחילים הליכים, ויכול להיות שבוועדה אגף התקציבים יקבל את העיקרון ואז אין צורך בחוק.

אבשלום וילן: יש לי סיכום עם אגף התקציבים שהוא מוכן.

חיים רמון: כדי שתראו שאני אובייקטיבי, כל מה שאמרתי לחבר הכנסת עזרא אני אומר לחבר הכנסת וילן.

חיים רמון: אין שום היגיון ואין שום סיבה, על-פי כל הכללים שנקבעו עד היום בוועדות, לפטור מחובת הנחה.

חיים רמון: זה חוק נפלא, אם שישים חברי כנסת חתמו מי שאני לא אחתום, כי הרוב באמת משכנע גם אם הוא לא צודק, בעצם היותו רוב.

חיים רמון: לכן אני פונה ומבקש לא לרמוס את שרידי הכללים שנותרו בבית בתקופה שבה יש אנרכיה פרלמנטרית.

אבשלום וילן: כיוון שאין לנו ממילא מתי להעלות אותו, כי בשבוע הבא אין הצעות חוק פרטיות, אני מושך את בקשתי.

סאלח טריף: אחרון חביב חבר הכנסת הירשזון, הצעת חוק בעניין פיצויים ליוצאי חיל הים.

סאלח טריף: הכוונה לנפגעי הקישון.

אברהם הירשזון: אדוני היושב-ראש, יוצאי שייטת ויחידות אחרות בצה"ל שצללו בקישון נפגעו במחלות קשות.

אברהם הירשזון: לצערי הרב, במדינת ישראל, בצה"ל, נוהגים אתם בסחבת עד עצם היום הזה.

אברהם הירשזון: אני מבקש להעלות את הצעת החוק הזאת במושב הזה.

אברהם הירשזון: ברור לי שזה יימשך לאחר הפגרה, אבל עצם העלאת הצעת החוק אומרת לשלטונות צה"ל, רבותיי, הכנסת מתייחסת לנושא הזה ברצינות ואם אתם לא תסיימו את העניין הכנסת תחוקק חוק בעניין.

אברהם הירשזון: דיברתי אתמול עם יוצאי השייטת והם פשוט אומרים שמריצים אותם מאחד לשני ולא מסיימים שום דבר.

אברהם הירשזון: הם היו אצלנו בכנסת.

אברהם הירשזון: רחבעם זאבי היה אתי בישיבה בנושא איכות הסביבה.

אברהם הירשזון: האנשים האלה אומללים.

אברהם הירשזון: פשוט מאמללים אותם, לא שמים לב אליהם.

אברהם הירשזון: מתייחסים אליהם בכחש.

אברהם הירשזון: טובי בנינו היו שם.

אברהם הירשזון: אז בואו נראה אנחנו שהכנסת נותנת קדימות לעניין ואומרת את דברה בנושא הזה.

זהבה גלאון: אני רוצה לתמוך בהצעה של חבר הכנסת הירשזון.

זהבה גלאון: אני חושבת שזה נופל בקריטריונים שהשר רמון אמר, שבאמת מדובר בנסיבות מאוד מיוחדת, וחבר הכנסת ריבלין הגדיר את זה כאפידמיה.

זהבה גלאון: אני בהחלט חושבת שזה נופל בקריטריון הזה ויש שיקול דעת לוועדה לאשר את הנושא.

סאלח טריף: הצגת הדברים על-ידי חבר הכנסת הירשזון פשוט מחממת את הלב, ואני באופן אישי מאוד בעד המסר הזה שיועבר, כי שמעתי את הזלזול שעושים לפעמים בצורה מאוד מאוד צינית בלוחמי השייטת, אנשים שנפגעו ולבנו אתם, וזה ממש מרגיז.

רחבעם זאבי: אני רוצה לברך את חבר הכנסת הירשזון, גם על היוזמה וגם על העקביות.

סאלח טריף: למה לא צירפת אותי לחותמים על ההצעה?

רחבעם זאבי: הנושא הוא נושא במעלה ראשונה.

רחבעם זאבי: זוהי אחריות שלנו למיטב בנינו שהוזנחו וגם חטאנו כלפיהם, והיום במקום להכות על חטא ולתת לזה את התשובה הממסדית הנכונה אנחנו מזלזלים.

רחבעם זאבי: חשוב מאוד שיהיה לזה בת-קול רצינית לפני הפגרה, כי הפגרה נמשכת כמה חודשים.

סאלח טריף: לא בטוח.

רחבעם זאבי: בהנחת עבודה שזה יהיה כמה חודשים, כי הנחת עבודה עושים על האפשרות הגרועה.

רחבעם זאבי: האפשרות הגרועה היא שהפגרה תהיה ככל שתוכננה, והאפשרות הטוב שתסתיים קודם.

רחבעם זאבי: לכן אני חושב שחובתה של הכנסת לקיים את הדיון ולאפשר גם להביא את הניזוקים ובני משפחותיהם לשבת ביציע, ולאפשר דיון רחב על זה, כי ראוי שהאומה תשמע את זה והעם ישמע את הקולות.

סאלח טריף: מי בעד לאשר את בקשתו של חבר הכנסת הירשזון?

סאלח טריף: הצבעה בעד בקשת חה"כ א' הירשזון – רוב נגד – אין בקשת חה"כ א' הירשזון להקדים את הדיון בהצעת חוק בעניין פיצויים לחיילי חיל הים נתקבלה.

סאלח טריף: חבר הכנסת הירשון, בקשתך אושרה פה-אחד.

סאלח טריף: אני מבקש לצרף את שמי לתומכים בהצעת החוק.

סאלח טריף: חברי הכנסת, זה מסוג הדברים שראוי שנעשה אותו.

סאלח טריף: כשצריך עושים דבר.

סאלח טריף: זה לא עניין פוליטי.

סאלח טריף: יש כללים בכנסת ויש לפעמים חובה של הכנסת לקבוע דברים.

ראובן ריבלין: נא להודיע למזכיר הכנסת שהצעת החוק תהיה מחר בסדר היום.

סאלח טריף: אני רוצה לציין שהקדמת הדיון נעשתה בהתאם לסעיף 148 לתקנון, בהסכמה, כי חלפו יומיים.

סאלח טריף: לא דנו בבקשתו של חבר הכנסת לנגנטל כי הוא לא נוכח כאן.

סאלח טריף: 3.

סאלח טריף: הצעה להארכת תוקף סעיף 31א לתקנון הכנסת בדבר כינוס ישיבה דחופה של הכנסת

סאלח טריף: הסעיף הבא: הצעה להארכת תוקף סעיף 31א לתקנון הכנסת בדבר כינוס ישיבה דחופה של הכנסת.

סאלח טריף: החלטנו בין ההחלטות שיש בהן חידושים והרפורמה בכנסת, לאפשר ליושב-ראש הכנסת, בהתייעצות עם יושב-ראש ועדת הכנסת, ברגע שיש אירוע חריג ומיוחד, לכנס את הכנסת לישיבה מיוחדת, לא משנה באיזה שעה משעות היום.

סאלח טריף: לשמחתנו, לא נוצל העניין הזה כי לא היה צורך.

סאלח טריף: אנחנו מאוד מקווים שלא יהיה אירוע, אלא אם כן יהיה אירוע חריג משמח שהוא עילה לכינוס דחוף של הכנסת.

סאלח טריף: על כן אני מבקש להעלות את בקשתו של היושב-ראש להארכת תוקף התיקון הזה לשישה חודשים נוספים.

אברהם בורג: אני רוצה להזכיר לחברי הוועדה, שכאשר הכנו את השינויים בתקנון, עשינו אותם לחצי שנה, ואמרנו שאחרי חצי שנה נעשה להם הארכה ונכלול אותם באופן קבע בתוך התקנון.

אברהם בורג: יש כמה דברים שממש יצאו בסדר.

אברהם בורג: אדוני היושב-ראש, יש דבר אחד שלא הצלחנו בו, וזה להביא את כל הממשלה לשבת סביב אותו שולחן.

אברהם בורג: היתה ישיבה אחת וזה לא היה טוב, והתחייבנו להביא את זה עוד פעם.

אברהם בורג: הגעתי כבר להסכמות על דעתך עם השר רמון, שפעם אחת במושב כל הממשלה נמצאת.

אברהם בורג: נצטרך לקיים ישיבה, לבחון בינינו בהסתכלות קרה מה הרווחנו בשינויי התקנון.

אברהם בורג: משהו טוב כמו שעת שאלות, שלדעתי, הוכיחה את עצמה, לכלול את זה כבר בתוך הסדר הקבע, זה עדיין בהסדר ביניים.

סאלח טריף: אולי תחליף את המינוח "הסדר הקבע", כי יש אנשים שמאוד מתנגדים לזה.

אברהם בורג: אני מתכוון לתקנון הקבע.

אברהם בורג: התחייבנו לעצמנו לחצי שנה פיילוט ואז או מכלילים או זורקים החוצה.

אברהם בורג: צריך לקחת את כל השינויים, לעבור עליהם במסרקות של ברזל ולהחליט מה כוללים בתקנון.

אברהם בורג: כי מה אני חושש?

אברהם בורג: שאם, חלילה, הכנסת מתפזרת, או לתקווה של אחרים, אז השינוי שעשינו יכול ללכת סתם וחבל, בואו נמסד אותו כדבר של ממש.

רחבעם זאבי: אני מציע להצביע.

סאלח טריף: מי בעד אישור בקשת היושב-ראש?

סאלח טריף: בעד ההצעה להאריך תוקף סעיף 31 א לתקנון הכנסת – רוב נגד – אין הוחלט להאריך בחצי שנה תוקף סעיף 31א לתקנון הכנסת בדבר כינוס ישיבה דחופה של הכנסת.

אברהם בורג: אני מציע שנקיים דיון על כל השינויים שהכנסנו, נביא גם את השר רמון לדיון כדי לשמוע מה זה עושה לממשלה, ואם אפשר, להכניס את כולם לתקנון הקבע.

אברהם בורג: 4.

אברהם בורג: ייצוגה של סיעת האיחוד הלאומי-ישראל ביתנו בנשיאות הכנסת

רחבעם זאבי: במסגרת סעיף שונות אני מבקש להעלות לדיון את ייצוגה של סיעת האיחוד הלאומי-ישראל ביתנו בנשיאות הכנסת.

סאלח טריף: סיכמנו שאני אפנה אליך, אדוני היושב-ראש, כדי לתת פתרון ביניים.

סאלח טריף: היות שיש סידור שלמשל יושב-ראש הקואליציה ויושב-ראש האופוזיציה נמצאים בישיבות הנשיאות, שיהיה נציג משקיף לסיעת האיחוד הלאומי-ישראל ביתנו בשולחן הנשיאות ובישיבות הנשיאות.

אברהם בורג: אני רוצה קודם כול להביע את העמדה שלי, לא העמדה שלי כחבר באחת מסיעות הבית אלא את עמדתי כיושב-ראש הכנסת שאמור להיות אמון על הגינות כללי המשחק.

אברהם בורג: אני חושב שהסיעה האיחוד הלאומי-ישראל ביתנו נפגעת, מקופחת, שלא בצדק, בהקצאות, גם בוועדות הכנסת וגם בנשיאות הכנסת בצורה שאיננה משתמעת לשתי פנים.

אברהם בורג: היה מאמץ גדול להסדר, ההסדר הזה לא צלח בידנו, ונמצאת סיעה של שבעה חברים מקופחת.

אברהם בורג: עד כדי כך מגיעים הדברים, שסיעות קטנות ממנה יש להן נציגות גדולה.

אברהם בורג: למשל סיעת יהדות התורה יש לה שני חברים בנשיאות, ואין עיני צרה בהם, מדובר בסגני יושב-ראש טובים, אבל סיעה של שבעה חברים היא ללא ייצוג.

אלי בן-מנחם: יכול להיות שזה על חשבון סיעה אחרת?

אברהם בורג: כן.

אברהם בורג: אבל אני כיושב-ראש לא מעניין אותי התהליך שהביא את האנשים, מעניין אותי מבחן התוצאה, ובמבחן התוצאה יש מצב שסיעה שלמה אינה מיוצגת.

אברהם בורג: כי הרי מהי הנשיאות?

אברהם בורג: היא הדאגה לאינטרסים של הקבוצות השונות בכנסת, והאינטרסים של שבעה ח"כים נפגעים.

אברהם בורג: בחוקים שעולים עכשיו, במחטפי השבועיים האלה, שלושה חוקים שלהם לא הצליחו להגיע אפילו אל הסף, וזה חוסר הגינות.

אברהם בורג: אני פונה לוועדה, כי ביררתי עם היועץ המשפטי, פנו אליי חבר הכנסת זאבי וחבר הכנסת ליברמן, ושאלו אם אני יכול למנות עוד סגן.

אברהם בורג: ביררתי, וזה יכול לבוא אך ורק מכאן.

אברהם בורג: כי אחד הדברים שאני אומר לאנשי הסיעה המאוחדת לכל אורך הדרך, אני מודע לכך שיכול להיות שהדיון לא ייגמר פה בתוך הכנסת, ולכן כל פרוטוקול, כל שיחה, כל היגד, כל אמירה, כל מעשה, יש להם משמעות ארוכת טווח לגבי בחינתה של ערכאה אחרת את הנעשה בכנסת.

אברהם בורג: לכן חשוב לי שהדברים ייאמרו לפרוטוקול.

אברהם בורג: הם פנו אליי אתמול והבטחתי לברר.

אברהם בורג: ביררתי אכן עם היועץ המשפטי, ואין הליך שבו יושב-ראש הכנסת מציע מינוי סגן או ממנה סגן.

אברהם בורג: הדבר צריך לבוא מכאן אל יושב-ראש הכנסת.

אברהם בורג: התהליך הוא מלמטה למעלה ולא מלמעלה מלמטה בהקשר הזה.

אברהם בורג: לכן כאשר באה ההצעה של אדוני היושב-ראש, שימונה לאלתר משקיף, אני מוכן לקבל את זה אך בתנאי אחד: בתנאי שאני יודע שיש לוח זמנים סביר שהזמניות הופכת לפתרון קבע.

אברהם בורג: משום שאם המשמעות של זה, שהקיפוח נמשך באמצעות הפתרון הזמני, זה לא נכון.

סאלח טריף: אדוני היושב-ראש, דבריך מקובלים עליי.

סאלח טריף: אבל מכיוון שהמצב כולו בכנסת, במערכת הפוליטית, הוא כזה שאף אחד אינו מצליח להגדיר אותו, אף אחד אינו מצליח להבין אותו, אף אחד אינו יודע מה יהיה מחר, על כן הצענו את הפתרון הזמני הזה, ואני מאוד מודה לך שאתה מקבל אותו.

אברהם בורג: אני מבקש לבדוק אם הדבר תקין, ושכבר לישיבת הנשיאות הבאה יוזמן נציג סיעת האיחוד הלאומי.

אברהם בורג: כיוון שאין נשיאות משמעותית בפגרה, אם יסתבר לנו עם חזרתנו מפגרת הקיץ שהכנסת ממשיכה את עבודתה כסדרה, לא נכנסים להליך של התפזרות הכנסת, אני מבקש להיכנס להילוך גבוה בעניין יישום הפתרון האמיתי והמהותי ולא פתרון ביניים.

סאלח טריף: ללא ספק.

רחבעם זאבי: הסידור שאתה מציע איננו מספק.

רחבעם זאבי: אנחנו לא צריכים רק לדעת אלא אנחנו צריכים גם את זכות ההשפעה, ההצבעה שם, ולא תהיה לנו.

רחבעם זאבי: אם זה היה מתעורר רק היום, היה סביר מצדי לקבל את ההצעה שלך, כי יש בכנסת מצב בלתי ברור.

רחבעם זאבי: לי אישית ברור שהמצב הנוכחי יחייב באמת רי-שאפל של כל הוועדות וסגני היושב-ראש.

רחבעם זאבי: אחרי שיחזור ראש הממשלה מהמקום שהוא נמצא בו ויתברר מצב הקואליציה והאופוזיציה, שיהיה כמה זמן בערפל, בסוף זה יסתדר אחרת מסטטוס-קוו אנטה.

רחבעם זאבי: לא נחזור למצב הקודם.

רחבעם זאבי: זה יחייב התפטרות של כל סגני היושב-ראש.

רחבעם זאבי: הם נבחרו על-ידי הכנסת, הם צריכים להתפטר, תהיה פנייה אליהם של הוועדה להתפטר, וחלוקת הוועדות תהיה מחדש.

רחבעם זאבי: לכן מכעת עד אותו תאריך, שאיננו יודעים אם זה שלושה חודשים או חמישה חודשים או חודש, אני מבקש לקבל סטטוס חוקי כמו כל סיעות הבית, כמו סיעות קטנות מאתנו, כפי שאמר יושב-ראש הכנסת, ולקבל ייצוג חוקי בנשיאות הכנסת על-ידי סגן מטעם סיעת האיחוד הלאומי-ישראל ביתנו.

סאלח טריף: זה היה הסיכום של הוועדה, כפי שמופיע בפרוטוקול, שאנחנו נפנה ליושב-ראש שהסיעה תהיה מיוצגת בנשיאות.

רחבעם זאבי: כך אמרתם לנו לפני שנה.

רחבעם זאבי: לפני הפגרה הקודמת אמרת לנו שעד הפגרה זה ייגמר.

רחבעם זאבי: עברה הפגרה ועבר מושב הקיץ והעניין לא נפתר.

ראובן ריבלין: אדוני היושב-ראש, אני תומך בך, זה מה שסוכם, שיהיה להם משקיף, ובלבד שעד 15 בנובמבר העניין יסתיים.

רחבעם זאבי: כך אמרו לנו לפני הפגרה הקודמת, שזה ייגמר עד הפגרה, וזה לא נגמר.

רחבעם זאבי: כי אין במדינת ישראל דבר יותר קבוע מדבר זמני.

אברהם בורג: יש לי משאלה, חבר הכנסת זאבי.

אברהם בורג: אני לא רוצה להתחייב, אבל, לדעתי, תהיה רק ישיבת נשיאות אחת מהיום ועד החזרה מפגרת הקיץ, זאת הישיבה של יום שני בשבוע הבא, ובה יהיה לכם משקיף.

אברהם בורג: לישיבה זו הייתי מבקש לקבל מכם באופן אישי מהם הדברים שהם באינטרס שלכם בישיבת הנשיאות ביום שני, ואני אדאג לדברים שעליהם אתם לא יכולים להצביע.

רחבעם זאבי: ועם התחדש הכנסת יהיה לנו נציג קבוע?

אברהם בורג: לגבי יום שני, חבר הכנסת זאבי, תעביר לי את רשימת הצרכים שלכם ואעשה מאמץ מראש, כמו שאני מכין את כל הנשיאות, להעביר את זה בהסכמה.

אברהם בורג: עם התחדש הכנסת, במידה והכנסת הולכת לידי פירוק, נמשיך בהסדר שתוכלו לעמוד בו עד לפירוק האמיתי.

אברהם בורג: במידה והכנסת נכנסת להליך של יציבות, אני מקבל את ההתחייבות של יושב-ראש ועדת הכנסת, שנכנסים להליך מואץ ומחייב של הסדר הסוגיה שהעלית.

ארבל אסטרחן: מדובר פה בתיקון שעד לבחירת יושב-ראש הכנסת הקבוע בתחילת הכנסת, עד היום היה מקובל, שבהתאם לתקנון מי שיכהן יהיה זקן חברי הכנסת.

ארבל אסטרחן: הנושא הזה לא היה מעוגן בכלל בחוק, לכן לא היה ברור מה הסמכויות של מי שמכהן בתפקיד הזה, ולכן מוצע לעגן את זה בחוק יסוד, ולקבוע שזה לא יהיה זקן חברי הכנסת אלא הוותיק מבין חברי הכנסת.

אברהם בורג: היוזמה הזאת באה מאתנו הנה, משום שנוצר מצב שאני חושב שאסור שיקרה במערכת דמוקרטית, שיש חור שבו אין בעצם בעל-בית.

אברהם בורג: כלומר, יש מצב שיש כנסת כל הזמן אבל אין מצב שאין יושב-ראש כנסת עם סמכויות של יושב-ראש כל הזמן.

אלי בן-מנחם: למה לא להשאיר את היושב-ראש שהיה?

אברהם בורג: למשל דן תיכון לא נבחר.

אברהם בורג: זה בכלל לא נכון, כי נבחרת עד תום הכנסת לקדנציה המסוימת על-ידי ההרכב הנוכחי.

אברהם בורג: אתה נכנס למצב חדש.

אלי בן-מנחם: אולי כדי שגם הכנסת תוכל לתפקד ולא יקרה לנו מה שקרה עם הנציג של גנדי, שפרינצק, אולי לבחור את הוותיק מחברי הכנסת מהסיעה הגדולה.

אברהם בורג: יש שפרינצק אחד על חמש-עשרה כנסות.

ארבל אסטרחן: סעיף 2 מתקן את סעיף 20א לחוק יסוד: הכנסת, והוא רוצה להוסיף פרוצדורה שבה יהיה אפשר למנות ממלא מקום ליושב-ראש הכנסת לא רק כאשר נבצר ממנו מטעמי בריאות למלא את תפקידו אלא גם כאשר הוא מודיע שנבצר ממנו דרך ארעי למלא את תפקידו, וועדת הכנסת אישרה את הודעתו.

ארבל אסטרחן: כי היום אין אפשרות שיושב-ראש הכנסת יודיע שבאופן זמני הוא לא יכול למלא את תפקידו שלא מטעמי בריאות, ובמצב כזה אין מישהו שיכול למלא את תפקידיו שקבועים בחוק.

אברהם בורג: כלומר, יכול להיות מצב תוך כדי הקדנציה שאין יושב-ראש ואין מה לעשות עם זה.

ארבל אסטרחן: יש יושב-ראש אבל נבצר ממנו למלא את תפקידו.

אברהם בורג: יש יושב-ראש.

אברהם בורג: להלכה יש ולמעשה אין.

סאלח טריף: למשל הבעיה שהיתה לך כשהיית באבל וחבר הכנסת פורת היה צריך להתפטר.

אברהם בורג: עשיתי משהו שמאוד פגע בי.

אברהם בורג: זה אבל ואני לא עושה בו כלום, ובגלל הסיטואציה של חנן פורת ביקשתי שיבוא אליי הביתה לתוך האבל להגיש את מכתב ההתפטרות.

אברהם בורג: זה היה מאוד לא נעים מבחינה דתית.

סגן מזכיר הכנסת דוד לב: למה ממלא המקום לא יכול לעשות את זה?

אברהם בורג: יש פונקציות שהן רק של היושב-ראש.

ארבל אסטרחן: זו סמכות שקבועה בחוק והיא נתונה רק ליושב-ראש.

סגן מזכיר הכנסת דוד לב: זה לא דבר שעובר אוטומטית לסגן יושב-ראש.

ארבל אסטרחן: סעיף 3 מתקן כותרת שוליים, טעות שנפלה אצלנו בתיקון חוק יסוד הקודם.

ארבל אסטרחן: תיקנו סעיף וכתבנו בכותרת השוליים "כינוס הכנסת" במקום "כינוס הכנסת שלא בתקופת הכנסים".

ארבל אסטרחן: צריך להוסיף את שלוש המילים האלה.

סגן מזכיר הכנסת דוד לב: צריך לעשות התאמה לחוק הקיים בסעיף 13, ששם נאמר שהכנסת תיפתח על-ידי נשיא המדינה וניהול הישיבה על-ידי זקן חברי הכנסת.

ארבל אסטרחן: הפתיחה יכולה להיות על-ידי זקן חברי הכנסת.

ארבל אסטרחן: זו רק הפתיחה.

סגן מזכיר הכנסת דוד לב: צריך למחוק את מה שכתוב בסעיף 13.

סגן מזכיר הכנסת דוד לב: לפי סעיף 13 זקן חברי הכנסת הנוכחים פותח את הישיבה.

סאלח טריף: אני מציע להתאים את הסעיף הזה לתיקון שקיבלנו.

ארבל אסטרחן: סעיף 13 אומר שהכנסת תיפתח על-ידי נשיא המדינה ואחר-כך ימסור את ניהול הישיבה לזקן חברי הכנסת.

אברהם בורג: צריך להוריד את המילה "הנוכחים", כי מיסדת בסעיף הקודם את זקן חברי הכנסת כמוסד.

ארבל אסטרחן: את הוותיק.

ארבל אסטרחן: הוא ישמש כיושב-ראש הכנסת עד לבחירת יושב-ראש קבוע.

ארבל אסטרחן: סעיף 13 מדבר רק על ישיבת הפתיחה.

סאלח טריף: צריך ללכת לפי התיקון, שוותיק זה ותיק לאורך כל הדרך.

סגן מזכיר הכנסת דוד לב: בכנסת הנוכחית פרס היה זקן החברים והוא לא יכול היה לשבת שש-שבע שעות רצופות.

סאלח טריף: מינו לו סגנים זמניים.

סגן מזכיר הכנסת דוד לב: אף אחד לא החליף אותו.

מוחמד ברכה: לאחר שבוע-שבועיים מינו סגנים זמניים – את גולדשמידט וריבלין.

אברהם בורג: לא מיהרנו למנות בגלל הבעיות הפוליטיות.

סאלח טריף: אני מבקש לעשות התאמה של סעיף 13 לחוק יסוד: הכנסת לתיקון מס' 38 שקיבלנו היום.

אברהם בורג: שיהיה ותיק לאורך כל הדרך.

סאלח טריף: יש הסתייגויות לתיקון המוצע?

ארבל אסטרחן: חברת הכנסת תמר גוז'נסקי ביקשה לצרף הסתייגות, שזה לא יהיה הוותיק מבין חברי הכנסת אלא הוותיקה מבין חברות הכנסת.

סאלח טריף: שתהיה רק אישה?

ארבל אסטרחן: כן.

סאלח טריף: מי בעד הסתייגותה של חברת הכנסת גוז'נסקי?

סאלח טריף: בעד ההסתייגות של חה"כ ת' גוז'נסקי - אין

סאלח טריף: ההסתייגות של חה"כ ת' גוז'נסקי לא נתקבלה.

סאלח טריף: רבותיי, אני מבקש להצביע על הצעת חוק יסוד: הכנסת (תיקון מס' 38), כפי שהצענו כאן ואישרנו, כולל התאמת סעיף 13 לחוק היסוד.

סאלח טריף: בעד הצעת החוק – רוב

סאלח טריף: נמנע – 1

עבד-אלמאלכ דהאמשה: אני נמנע בשתי ההצבעות שהיו.

סאלח טריף: אני קובע שהצעת חוק יסוד: הכנסת (תיקון מס' 38) אושרה בקריאה שנייה ובקריאה שלישית.

סאלח טריף: נעבור לקביעת ועדות לדיון בהצעות חוק.

ארבל אסטרחן: הוועדה לא מדברת על עסקי ביטוח אלא רק בביטוח רכב מנועי.

ארבל אסטרחן: זה לא קשור בכלל.

סגן מזכיר הכנסת דוד לב: בהצעה כאן מדובר בעסקי ביטוח.

סגן מזכיר הכנסת דוד לב: היות והוועדה המשותפת מורכבת מוועדת הכספים שיש בה עוצמה ומשקל גדול לנושא הביטוח, ומוועדת החוקה שתטפל בפן החוקתי של הנושא, היא מתאימה.

סגן מזכיר הכנסת דוד לב: בדרך כלל ועדה משותפת מוקמת לנושא.

סגן מזכיר הכנסת דוד לב: אתה לא יכול להעביר נושא אחר לוועדה משותפת שעוסקת באותו נושא.

שאול יהלום: זו לא ועדה משותפת.

שאול יהלום: זו ועדה שהוקמה בחוק רק לנושא אחד.

שאול יהלום: זו ועדה מיוחדת למעקב אחרי החוק.

סאלח טריף: אני מציע לדחות את ההצעה ולחשוב על כך.

יעל דיין: זה לא מעמיס.

יעל דיין: מדובר בהצעה שעברה בקריאה טרומית ואנחנו צריכים להצביע על איזו ועדה זה יעבור.

סאלח טריף: מדובר בהצעת חוק להפרייה חוץ-גופית של חבר הכנסת טיבי וקבוצת ח"כים?

יעל דיין: מדובר בשתי הצעות זהות, אחת של חבר הכנסת טיבי ואחת שלי.

יעל דיין: לא נרשמה הקריאה שלי על ההצעה של עצמי שצעקתי ולא נקלטה, להעביר לוועדה שלנו.

יעל דיין: לא עולה על הדעת שהסכמתי על זה.

יעל דיין: מיד אחרי זה הצביעו על ההצעה של חבר הכנסת טיבי.

יעל דיין: אלה היו הצעות ברצף ונימקנו אותן ברצף.

סאלח טריף: באותו עניין?

יעל דיין: כן, ממש זהה.

יעל דיין: זה היה בשבוע שעבר.

יעל דיין: אני מבקשת להעביר את הנושא לוועדה למעמד האישה.

סאלח טריף: אדוני היועץ, בבקשה.

צבי ענבר: אין ספק שפה יש סוגיה שמחייבת עיון.

צבי ענבר: פשוט לא ידעתי שזה יהיה היום.

אלי בן-מנחם: מה הבעיה?

צבי ענבר: אני צריך לדעת במה מדובר.

שאול יהלום: היועץ המשפטי צריך להתכונן, לבדוק את הבעיות.

שאול יהלום: לדעתי, יש כאן הרבה בעיות מוסריות ואתיות.

צבי ענבר: אני מתעסק במאה-מאתיים בעיות ביום.

סאלח טריף: אם היועץ המשפטי מבקש לעיין בנושא, נאפשר לו.

סאלח טריף: הקביעה של הוועדה תתייחס בדיוק לתוכנו של החוק.

צבי ענבר: אני לא יודע בכלל אם המכתב הגיע לשולחני.

יעל דיין: ההצעה של חבר הכנסת טיבי שהיא זהה נמצאת היום על סדר היום של ועדת הכנסת.

יעל דיין: זו אותה הצעה, היא זהה.

צבי ענבר: אבל נאמר לנו שזה לא יהיה היום.

יעל דיין: לי נאמר שכן יהיה.

צבי ענבר: אני מוכרח לבדוק.

צבי ענבר: מחר יש ועדת כנסת.

יעל דיין: זה על סדר היום.

סאלח טריף: חברת הכנסת דיין מבקשת שזה יהיה היום.

סאלח טריף: אני מסביר שאי-אפשר.

יעל דיין: ההצעה של חבר הכנסת טיבי כן עומדת היום על סדר היום.

סאלח טריף: אני מבקש לעבור לסעיף אחר:

סאלח טריף: הצעת חוק הזכות למות בכבוד, התשנ"ט-1999.

סאלח טריף: חבר הכנסת אבי יחזקאל מבקש להעביר את הצעת החוק לוועדת החוקה, חוק ומשפט.

שאול יהלום: מה עמדת היועץ המשפטי?

סאלח טריף: יש מניעה?

סאלח טריף: זה אחד הנושאים שיש בו שאלת יסוד ושאלה ערכית מאוד, ולדעתי, הדיון בחוק הזה מתאים לדיון בוועדת החוקה.

סאלח טריף: מר ענבר, אתה מסכים?

צבי ענבר: כן.

סאלח טריף: לכן אני מציע להעביר את הצעת החוק הזאת לוועדת החוקה, חוק ומשפט ששם תידון גם הצעת החוק של חברת הכנסת ענת מאור שמדברת על הזכות להחליט על הארכת חיים.

סאלח טריף: בעד ההצעה להעביר את הצעות החוק לדיון בוועדת החוקה, חוק ומשפט – רוב

סאלח טריף: ההצעה להעביר את הצעת חוק הזכות למות בכבוד והצעת חוק העונשין (תיקון –

סאלח טריף: כל יתר החוקים, כיוון שהם בעייתיים, אני מבקש להעביר אותם לארבל אסטרחן, שיחד עם היועץ המשפטי יגבשו עמדה ונביא לדיון.

שאול יהלום: זה מה שמבקש המציע?

סאלח טריף: כן.

סאלח טריף: אני מבקש להעביר את הצעת חוק העונשין (תיקון – השארת ילד), התש"ס-1999 לוועדה לקידום מעמד הילד.

סאלח טריף: בעד ההצעה להעביר את הצעת החוק לוועדה לקידום מעמד הילד – רוב

סאלח טריף: ההצעה להעביר את הצעת חוק העונשין (תיקון – השארת ילד), בתש"ס-1999, לוועדה לקידום מעמד הילד נתקבלה.

סאלח טריף: הפרלמנטרית בעניין אסון המכביה

אליעזר זנדברג: אדוני היושב-ראש, מה בקשר להצעה בעניין אסון גשר המכביה?

אליעזר זנדברג: פניתי אליך בכתב.

סאלח טריף: אדוני היושב-ראש, אני מבקש את אזנך.

סאלח טריף: חבר הכנסת מודי זנדברג העלה כבר את העניין בישיבה קודמת.

סאלח טריף: הוא מבקש שוועדת החקירה הפרלמנטרית שעסקה באסון המכביה, שבינתיים החקירה נסתיימה גם פרלמנטרית וגם ציבורית, תמשיך לעסוק ביישום המסקנות.

סאלח טריף: אני מבקש את עצתך.

סאלח טריף: מה נהוג?

צבי ענבר: לא נהוג דבר.

צבי ענבר: אנחנו מדברים על ועדת חקירה פרלמנטרית שסיימה את תפקידה.

צבי ענבר: טוען יושב-ראש הוועדה שעל הכנסת לקיים מעקב אחר ביצוע החלטת ועדת החקירה הפרלמנטרית.

צבי ענבר: הגוף שלדעתו יכול לקיים את המעקב זה ועדת כנסת, ועדה מיוחדת שתהיה באותו הרכב של ועדת החקירה הפרלמנטרית, כך שחברי הוועדה בקיאים בנושא ויוכלו לקיים את המעקב.

סאלח טריף: זה לא חלק מהנושא שאנחנו מנסים לשנות עכשיו ולהביא שינויים בנושא ועדות חקירה פרלמנטריות?

צבי ענבר: לא מדובר פה בוועדות חקירה פרלמנטריות.

צבי ענבר: למעשה מה שצריך חבר הכנסת זנדברג כדי לשכנע את הוועדה הזאת להמליץ בפני מליאת הכנסת להקים ועדה מיוחדת, זה להביא את דו"ח ועדת החקירה הפרלמנטרית ולציין בפני חברי הוועדה, כשהדברים גם יירשמו בפרוטוקול, מהם העניינים הטעונים מעקב שמחייבים ועדת כנסת, ואם הוועדה תשתכנע שזה כך היא תוכל להציע למליאה.

אליעזר זנדברג: הדו"ח נמסר לכל חברי הכנסת במליאה.

אליעזר זנדברג: הנקודה היא כזאת: יש מספר נושאים שנוגעים למספר ועדות כנסת על-פי החלוקה המסורתית כלולה, שכלולים בהמלצות ובמסקנות.

אליעזר זנדברג: מדובר בשינויים ומעקב אחר ביצוע של החלטות.

אליעזר זנדברג: למשל דברים שקשורים להשתתפות מדינת ישראל במכביה.

סאלח טריף: האם בשביל כך צריך ועדה?

אלי בן-מנחם: מודי, כמה זמן אתה מעריך שהוועדה צריך להמשיך?

אליעזר זנדברג: יש שם נושאים שונים.

אליעזר זנדברג: יש דברים שקשורים לאירועים המוניים, לתקנות ואולי גם לחקיקה שצריכים לחוקק.

סאלח טריף: זה נושא אחר.

אליעזר זנדברג: הדברים קשורים אחד בשני.

אליעזר זנדברג: הוועדה הזאת ישבה ולמעשה שמעה את כל המומחים מכל התחומים.

אליעזר זנדברג: הידע הכי גדול יש דווקא לאנשים שישבו שם.

אליעזר זנדברג: אם צריכים לבצע מעקב בכל מה שנוגע למשלוח ספורטאים לאולימפיאדה, בכל מה שנוגע למכביה הבאה שהיא בעוד שנה, אדוני היושב-ראש, השתתפות מדינת ישראל - - -

סאלח טריף: יש אירועים שהם לא רק מכביה.

סאלח טריף: יש עוד אירועים לאומיים גדולים.

אליעזר זנדברג: אני בפירוש חושב שלא.

אליעזר זנדברג: כאשר עולה שאלה עקרונית של אירועים המוניים, זאת סוגיה ציבורית יותר מכל דבר אחר שהכנסת נדרשת או תידרש לה בכל מקרה.

אליעזר זנדברג: כאשר עולה שאלה של אבטחה ותקנים או אישור תקנות לאבטחה, זו סוגיה ציבורית.

אליעזר זנדברג: כאשר עולה שאלה של אי-השתתפותה של מדינת ישראל במימון או במכביה הבאה אם לא יקרו דברים מסוימים במכבי, זאת שאלה שסביב שולחן של ועדת כנסת ידונו בה.

אליעזר זנדברג: כשעולה השאלה של שידור ציבורי, של מסך מפוצל, של אסון או לא אסון, זו גם שאלה עקרונית שכלולה בהמלצות שלנו.

אליעזר זנדברג: זאת שאלה שהכנסת תידרש לה.

אליעזר זנדברג: כשאני מחבר את הדברים, מספר ועדות יידרשו לעניין.

אליעזר זנדברג: חשבתי שזה יותר הגיוני שוועדה אחת תמשיך לטפל בנושא, כשהיא מכירה ובקיאה בחומר, באותו הרכב שהיה בוועדת החקירה.

אליעזר זנדברג: אני חושב שגם באוסטרליה הציפייה היא למשהו דומה, כי אז יה להם כתובת והם כבר התרגלו אליה.

אליעזר זנדברג: זה עניין של גישור הפערים והקרע שקיים.

אלי בן-מנחם: אני חושב שהבקשה היא מאוד הגיונית.

אלי בן-מנחם: מקימים ועדות חקירה פרלמנטריות, הן מסיימות את העבודה, לא יודעים מה קרה הלאה, הן זזות הצדה ולך תבדוק מה קרה.

אלי בן-מנחם: לדעתי, הם לא סיימו את העבודה.

אלי בן-מנחם: במסקנות של הוועדה יש יישום החלטות.

אלי בן-מנחם: מי יבדוק את היישום?

אלי בן-מנחם: מישהו צריך לבדוק את זה.

אלי בן-מנחם: אני חושב שאפשר להאריך להם לתקופה מסוימת, שזה יהיה מקרה יוצא דופן, עד ליישום ההחלטות.

סגן מזכיר הכנסת דוד לב: בכתב המינוי של הוועדה אתה יכול להגיד, אני רוצה שעם הנחת המסקנות יהיה גם מעקב, כי אחרת זה מסתיים ברגע שהוגש הדו"ח.

אלי בן-מנחם: למה אי-אפשר להאריך?

סגן מזכיר הכנסת דוד לב: בוועדת חקירה ברגע שמגישים את הדו"ח, הסתיים תפקידה.

אליעזר זנדברג: בהמשך להצעה של אלי בן-מנחם, אפשר לקבוע שנקים את הוועדה ונקבע דיון נוסף בעניינה של הוועדה בחודש מאי בשנה הבאה.

אליעזר זנדברג: אם נגיע למסקנה שאין צורך בה, אני מתחייב לפרק את הוועדה בתור היושב-ראש שלה.

אליעזר זנדברג: יש נושאים שקשורים למשל להתפטרות נשיא מכבי עולמי.

אליעזר זנדברג: האוסטרלים זועמים.

אליעזר זנדברג: ועדת החקירה היתה מקום שבו אפשר היה לרכך עמדות ולקרב את הצדדים.

אליעזר זנדברג: יש בזה תועלת למדינת ישראל.

סגן מזכיר הכנסת דוד לב: צריך להקים את ועדת החקירה כאילו מהתחלה.

אלי בן-מנחם: למה?

אלי בן-מנחם: הם לא סיימו את העבודה.

סאלח טריף: האם נוכל להאריך את תוקף פעולתה של ועדת החקירה הזאת?

צבי ענבר: ועדת החקירה הפרלמנטרית סיימה את תפקידה.

אליעזר זנדברג: מדובר על מעקב אחר היישום של ההמלצות שלה, לא בחקירה.

אליעזר זנדברג: החקירה הסתיימה.

אליעזר זנדברג: כתבנו את הדו"ח.

סאלח טריף: אני תומך בעניין, אבל אני חושש מהשתרשות העניין הזה לכל נושא ונושא.

אליעזר זנדברג: ממילא דנים בקרוב באופן עקרוני בוועדות חקירה והמשמעות שלהן, כך שהחשש שלך מתקדים לא קיים, כי עוד מעט יהיו כללים אחרים לגבי ועדות חקירה.

סגן מזכיר הכנסת דוד לב: אפשר להקים ועדה מיוחדת אפילו באותו הרכב, למעקב אחר הדו"ח.

סאלח טריף: החשש שלי שבעקבות אישור הקמת הוועדה המיוחדת הזאת יהיה גל של ביקושים לוועדות מיוחדות, ומרוב ועדות מיוחדות לא יהיו ועדות בכנסת.

סאלח טריף: כל פרצה שוועדת הכנסת פותחת יש מבול.

סאלח טריף: אני רוצה לתת פתרון למודי לעניין הזה, אבל שזה לא יפתח פתח מסוכן.

אליעזר זנדברג: אני רוצה להציע הצעה.

אליעזר זנדברג: אני רוצה ללכת בכיוון שלך.

אליעזר זנדברג: אולי זה אפילו חורג יותר מהתקנון, לכן כדאי לחשוב.

אליעזר זנדברג: אולי, היות שמדובר בנושאים שקשורים במספר ועדות, להקים ועדת משנה של ועדת הכנסת, נקבע את אותו הרכב של הוועדה הקודמת, ונהיה ועדת משנה של ועדת הכנסת שעוסקת במעקב.

סאלח טריף: זה יותר קל, כי זו סמכות פנימית שאפשר לשלוט בה.

צבי ענבר: ועדת משנה בוודאי שזה הדבר הטוב ביותר.

שאול יהלום: אני מציע ועדת משנה של ועדת הכנסת למעקב אחרי מסקנות כל ועדות החקירה הפרלמנטריות.

אליעזר זנדברג: הוועדה הזאת תעסוק ביישום ההמלצות.

סאלח טריף: ועדה לא בהרכב גדול.

אליעזר זנדברג: אדוני היושב-ראש, אני רוצה את אותו הרכב.

סאלח טריף: אני מקבל.

סאלח טריף: בואו נאשר הקמת ועדת המשנה לצורך מעקב אחר ההמלצות.

סגן מזכיר הכנסת דוד לב: ועדת משנה של ועדת הכנסת, שחבריה צריכים להיות חברי ועדת הכנסת.

אליעזר זנדברג: אדוני היושב-ראש, אני אציע לך הרכב.

סאלח טריף: מדובר על מינוי ועדת משנה של ועדת הכנסת בת חמישה חברים לעניין מעקב אחר ביצוע דו"ח לקחי אסון המכביה .

סאלח טריף: חבר הכנסת זנדברג, כיושב-ראש המוצע של הוועדה, יביא את הרכב הוועדה לאישור.

סגן מזכיר הכנסת דוד לב: ההחלטה היא שזה יעבור לוועדת הכנסת.

סגן מזכיר הכנסת דוד לב: ועדת הכנסת תעשה עם זה מה שהיא רוצה.

סאלח טריף: ועדת הכנסת אישרה את הקמת ועדת המשנה.

סאלח טריף: חבר הכנסת זנדברג יביא לי את הרכב החברים.

סאלח טריף: רבותיי, תם סדר היום.

סאלח טריף: אני מודה לכם.